b"\n_START_ARTICLE_\nZool\xc3\xb2gic\n_START_SECTION_\nHist\xc3\xb2ria\n_START_PARAGRAPH_\nEl primer parc amb animals salvatges \xc3\xa9s probablement la M\xc3\xa9nagerie du ch\xc3\xa2teau de Versailles (Casa de Feres del Palau de Versalles), creada per a Llu\xc3\xads XIV al segle XVII. En l'actualitat, els dos parcs zool\xc3\xb2gics m\xc3\xa9s antics del m\xc3\xb3n encara en activitat s\xc3\xb3n el Zool\xc3\xb2gic de Viena (obert des del 1752) i la M\xc3\xa9nagerie del Jard\xc3\xad de les Plantes, a Par\xc3\xads, que va obrir les seves portes al p\xc3\xbablic per a la primera vegada al desembre de 1794. Tot i aix\xc3\xad, la paraula \xc2\xabzool\xc3\xb2gic\xc2\xbb va utilitzar-se per a la primera vegada el 1826, amb la fundaci\xc3\xb3 de la Zoological Society of London (ZSL) que va crear els London Zoological Gardens (Jardins zool\xc3\xb2gics de Londres), un nom que el p\xc3\xbablic aviat va abreujar tot simplement a London Zoo._NEWLINE_Els antics zool\xc3\xb2gics eren col\xc2\xb7leccions privades i la majoria pertanyien a reis. Despr\xc3\xa9s de Par\xc3\xads, el segon m\xc3\xa9s antic \xc3\xa9s el Zool\xc3\xb2gic de Viena, creat l'any 1752 a partir de la col\xc2\xb7lecci\xc3\xb3 privada dels Habsburg. El primer zool\xc3\xb2gic creat per raons cient\xc3\xadfiques i educatives va ser el Parc zool\xc3\xb2gic de Vincennes, prop de Par\xc3\xads l'any 1794._NEWLINE_L'\xc3\xa8xit del Zool\xc3\xb2gic de Londres va provocar la creaci\xc3\xb3 de nous zool\xc3\xb2gics. El primer zool\xc3\xb2gic establert a Austr\xc3\xa0lia va ser el de Melbourne, l'any 1860. Aquell mateix any es va inaugurar el primer zool\xc3\xb2gic dels Estats Units a la ciutat de Nova York, concretament el Zoo de Central Park. El primer zoo de Catalunya va ser el Parc Zool\xc3\xb2gic de Barcelona que s'inaugur\xc3\xa0 el 1892 als edificis de l'Exposici\xc3\xb3 Universal del 1888.\n_START_SECTION_\nFuncionament i obligacions legals\n_START_PARAGRAPH_\nLa majoria dels zool\xc3\xb2gics europeus i nord-americans disposen de recintes que simulen de la millor manera possible els h\xc3\xa0bitats dels animals que hi viuen, d'una banda per fer que l'animal se senti com a casa i es reprodueix i per l'altre, per tal que els visitants es facin una idea de com seria veure aquell animal al seu h\xc3\xa0bitat natural: bi\xc3\xb2tops \xc3\xa0rtics, tropicals, per animals nocturns, aqu\xc3\xa0tics ecc._NEWLINE_Que els establiments siguin privats o p\xc3\xbablics, els parcs estan sotmesos a lle!s i normes administratives i cient\xc3\xadfiques estrictes que garanteixen el benestar dels animals. A m\xc3\xa9s, s'han d'esfor\xc3\xa7ar-se per participar en projectes de conservaci\xc3\xb3 ex situ i in situ (Els E.E.P. o programes europeus de cria en captivitat) aix\xc3\xad com en projectes educatius i d'investigaci\xc3\xb3 que redundin en la conservaci\xc3\xb3 de la biodiversitat. Certs zoos participen en programes de reintroducci\xc3\xb3 al seu bi\xc3\xb2top natural, d'esp\xc3\xa8cies desaparegudes a la natura i que nom\xc3\xa9s van sobreviure en captivitat, com per exemple per al tigre del sud de la Xina, l'\xc3\xb3s bru als Pirineus, el llop o el castor.\n_START_SECTION_\nCr\xc3\xadtiques negatives\n_START_PARAGRAPH_\nLa investigadora Paula Casal critic\xc3\xa0 negativament els zool\xc3\xb2gics tenint en compte tres incidents i la crueltat que suposa tindre'ls tancats fora d'all\xc3\xa0 on realment estan adaptats per viure-hi, desenvolupant la seua cultura i sense tindre tantes malalties mentals."